ആദിവാസി ഉൗരുകളും ഓണ്ലൈനാകുന്നു പത്തനംതിട്ട: ആദിവാസി വിഭാഗത്തിലെ വിദ്യാര്ത്ഥികള്ക്ക് ഓണ്ലൈന് പഠന സൗകര്യം ഉറപ്പുവരുത്തുന്നതിന് ട്രൈബല് കണക്ട് പദ്ധതിക്ക് തുടക്കമായി. ജില്ലാ ഭരണകേന്ദ്രത്തിന്റെ നേതൃത്വത്തില് ജനപ്രതിനിധികള്, പട്ടികവര്ഗ വികസന വകുപ്പ്, ബി.എസ്.എന്.എല്, തദ്ദേശ സ്ഥാപനങ്ങള്, വിവിധ വകുപ്പുകള്, സന്നദ്ധ സംഘടനകള്, പൊതുജനങ്ങള്, എസ്.ബി.ഐ തുടങ്ങിയവയുടെ സഹകരണത്തോടെയാണ് ജില്ലയില് പദ്ധതി നടപ്പാക്കുന്നത്. സമ്ബൂര്ണ ഓണ്ലൈന് വിദ്യാഭ്യാസ സൗകര്യമുള്ള ജില്ലയാക്കുകയാണ് ലക്ഷ്യം. ഓണ്ലൈന് കണക്ടിവിറ്റി തടസം നേരിടുന്ന ആദിവാസി മേഖലകളില് ബി.എസ്.എന്.എല്ലിന്റെ സഹകരണത്തോടെയാണ് പഠന സൗകര്യം ഒരുക്കുന്നത്. ആദ്യഘട്ടമായി പെരുനാട് ഗ്രാമപഞ്ചായത്തിലെ അരയാഞ്ഞിലിമണ് പട്ടികവര്ഗ മേഖലയിലെ അങ്കണവാടി കെട്ടിടത്തില് ആരംഭിച്ച ഓണ്ലൈന് പഠന കേന്ദ്രത്തിന്റെ ഉദ്ഘാടനം അഡ്വ. പ്രമോദ് നാരായണന് എം.എല്.എ നിര്വഹിച്ചു. ഇന്റര്നെറ്റ് കണക്ട്വിറ്റി സ്വിച്ച് ഓണ് കര്മം ജില്ലാ കളക്ടര് ഡോ.ദിവ്യ എസ്.അയ്യര് നിര്വഹിച്ചു. വിദ്യാര്ത്ഥികള്ക്ക് സ്റ്റേറ്റ് ബാങ്ക് ഒഫ് ഇന്ത്യ നല്കിയ മൊബൈല് ഫോണുകളുടെ വിതരണം ഇരുവരും നിര്വഹിച്ചു. എസ്.എസ്.എല്.സി, പ്ലസ്ടു പരീക്ഷകളില് ഉന്നതവിജയം നേടിയ വിദ്യാര്ത്ഥികളെ അനുമോദിച്ചു. പെരുനാട് ഗ്രാമപഞ്ചായത്ത് പ്രസിഡന്റ് പി.എസ്. മോഹനന് അദ്ധ്യക്ഷത വഹിച്ചു. പട്ടികവര്ഗ വികസന ഓഫീസര് എസ്.എസ്.സുധീര്, ലീഡ് ബാങ്ക് മാനേജര് സിറിയക്ക് തോമസ്, വാര്ഡ് അംഗം സി.എസ്. സുകുമാരന് അരയാഞ്ഞിലിമണ് ഊരുമൂപ്പന് ടി.കെ.ജോസ് തുടങ്ങിയവര് പങ്കെടുത്തു ഇന്റര്നെറ്റ് കണക്ടിവിറ്റി ഇല്ലാത്ത ഊരുകള് : 21 ആദ്യഘട്ടമായി ഉപ്പുമാക്കല്, കൈതക്കര, കോയിപ്രം, അരായാഞ്ഞിലിമണ്ണ് എന്നിവിടങ്ങളില് എഫ്.ടി.ടി.എച്ച് കണക്ഷന് ലഭ്യമാക്കി. ഒറ്റപ്പെട്ട ഊരുകളില് വിദ്യാര്ത്ഥികളുടെ പഠനം ഉറപ്പാക്കുന്നതിന് ബി.എഡ്, ടി.ടി.സി യോഗ്യത ഉള്ള 21 മെന്റര് ടീച്ചര്മാരെ നിയോഗിച്ചു.